Document ID: /roh_data/filtered/fineweb-2-filterrobots_roh.jsonl.gz/43051

Parcs natirals sco il Parc Naziunl u il Parc Adula ch'è en planisaziun na survegnan nagins daners or dal retgav da la vendita dal taler da tschigulatta. La Pro natura sustegnia bain tals projects, era cun daners, dentant n'haja quai sustegn da far nagut cun il taler da tschigulatta, uschia la declaraziun da Pro natura.
Er sch'ils daners da l'acziun 2016 van a favur da parcs e curtins vegnian plitost organisadas occurrenzas d'infurmaziun e discussiun cuntut. Sustegn direct per dettia quai damain, uschia Patrick Schoeck da la Protecziun da la patria. Cun il retgav dal taler da tschigulatta da bun dus milliuns francs pudess ins tenor Schoeck be finaziar ina fin duas sanaziuns u renovaziuns da parcs u curtins.
Nus dain pli gugent ils impuls per ch'autra glieud seglia sin il tren. Quai porta dapli che da sanar insanua in baun u ina funtauna.
Cura, nua ed en tge rama ch'ils daners vegnan investids decidan principalmain las secziuns chantunalas. Tranter ellas vegn il retgav repartì. Uschia saja quai bain pussaivel ch'i dettia acziuns regiunalas, finaziadas cun quests daners pir in u dus onns suenter la rimnada. Ils daners sajan liads vid in tschert tema. Quest onn - era en connex cun l'onn naziunal da curtin - saja quai parcs e curtins.
RR actualitad 17:00
Il taler da tschigulatta
El è vegnì fundà avant 70 onns sco idea per mantegnair il lai ed il conturn dal Lai da Segl en l'Engiadina. Dapi lura vegn el vendì mintg'onn da scolaras e scolars da la quarta fin sisavla classa ed era als spurtegls da la Posta per sustegnair projects da la Protecziun da la patria e da la Pro natura.